ཟབ་ལམ་རྡོ་རྗེ་གསུམ་གྱི་བསྙེན་སྒྲུབ་བརྒྱུད་འདེབས་ཀ་ལ་པིང་ཀའི་སྒྲ་གླུ་དབྱངས་པདྨ་དཀར་པོས་མཛད། ན་མོ་གུ་རུ། མཆོག་ཏུ་མི་འགྱུར་བདེ་བའི་དངོས་པོ་དང་། །སྲིད་ཞིའི་རྣམ་ཀུན་གཅིག་ཏུ་ལེགས་སྡོམ་པ། །ཁྱབ་བདག་དང་པོའི་མགོན་པོ་བཅོམ་ལྡན་འདས། །རྡོ་རྗེ་འཆང་དབང་ཞབས་ལ་གསོལ་བ་འདེབས། །ཇི་སྙེད་འགྲོ་བའི་ཡིད་མཚོ་དེ་སྙེད་དུ། །སྐད་ཅིག་རེ་རེར་སྐུ་གསུང་ཐུགས་ཉིད་ཀྱི། །སྣང་བརྙན་མི་ཟད་སྤྲོས་དང་བསྡུ་མཛད་པའི། །རྡོ་རྗེ་བཙུན་མོའི་ཞབས་ལ༴ རིག་གནས་ལྔ་ལ་མཁས་པའི་ལོ་ཙཱ་བ། །ཉེར་བཞིའི་ཡུལ་དུ་བརྟུལ་ཞུགས་སྤྱོད་པ་མཛད། །རྒྱལ་བའི་ཡུམ་མཇལ་མཆོག་གི་དངོས་གྲུབ་བརྙེས། །ཨོ་རྒྱན་རྒྱལ་པོའི་ཞབས་ལ༴ བཤེས་གཉེན་རྒྱུ་སྐར་བདག་པོའི་བདུད་རྩིའི་རྒྱུན། །རྟག་པར་འཐུངས་པ་ཐར་འདོད་ཡིད་མཚོའི་དཔལ། །གྲུབ་པའི་ས་གཞི་མཛེས་བྱེད་ཀུ་མུ་ཏ། །ཟླ་བ་སེང་གེའི་ཞབས་ལ༴ གངས་དང་རི་ཁྲོད་བས་མཐའི་ཁོངས་རྣམས་སུ། །གཟུང་དང་འཛིན་པའི་རི་དྭགས་ཀུན་ཟོས་ནས། །ཀུན་ཏུ་འཇིགས་མེད་རྒྱུ་བའི་བརྟུལ་ཞུགས་ཅན། །བྱང་ཆུབ་སེང་གེའི་ཞབས༴ དཀའ་སྤྱད་སྙིང་སྟོབས་མཆོག་གི་མཐར་ཕྱིན་ནས། །ལུས་ངག་ཡིད་དང་གསང་བ་གསུམ་གྱི་དངོས། །མི་ཕྱེད་རྡོ་རྗེར་སྡོམ་པའི་འཕགས་ཆེན་པ། །བསོད་ནམས་དཔལ་གྱི་ཞབས༴ སྤང་བྱ་འཁོར་བའི་ཆོས་རྣམས་དབྱིངས་སུ་ཐིམ། །མྱང་འདས་ཐོབ་བྱར་འགྱུར་བ་མ་མཐོང་ཀྱང་། །སྲིད་ཞི་སྒྱུ་མའི་མིག་འཕྲུལ་གྱིས་རྩེན་པའི། །གྲགས་པ་འབྱུང་གནས་ཞབས༴ ལུང་དང་རིགས་པའི་ཆུ་གཏེར་མང་འཐུངས་ཤིང་། །གང་གི་ཡོན་ཏན་གཏིང་མཐའ་མི་མངོན་ལ། །སྨིན་གྲོལ་གདམས་པའི་རིན་ཆེན་ཀུན་འབྱུང་བའི། །རྒྱ་མཚོ་དཔལ་གྱི༴ ཕན་བདེའི་ཡལ་འདབ་རྒྱས་པའི་གྲིབ་བསིལ་ཅན། །གྲགས་པའི་མེ་ཏོག་འབྲས་བུས་ལེགས་བརྒྱན་པ། །སྙིང་སྟོབས་ནགས་མའི་དབུས་ཀྱི་དཔག་བསམ་ཤིང་། །བསོད་ནམས་རྒྱལ་པོའི་ཞབས༴ དང་པོར་གཞུང་ལུགས་ཀུན་ལ་མཁས་པར་སྦྱངས། །བར་དུ་དབེན་པའི་རི་བོར་རྩེ་གཅིག་བསྒྲུབས། །ཐ་མར་གཞན་དོན་ཁོ་ནས་དུས་འདའ་བའི། །རྒྱལ་བའི་དབང་པོའི་ཞབས༴ སྐལ་བཟང་མགྲིན་སྔོན་ཡིད་ཀྱི་བཅུད་ལེན་དུ། །ཟབ་དང་རྒྱ་ཆེའི་འབྲུག་སྒྲ་ཆེར་སྒྲོགས་པའི། །རྫོགས་སངས་མཁའ་ལ་རྒྱུ་བའི་ཆུ་འཛིན་ཕྲེང་། །ངག་གི་དབང་པོའི་ཞབས༴ བྱམས་དང་སྙིང་རྗེའི་ཀུ་མུཏ་རྒྱས་པའི་མཚོར། །ལེགས་བཤད་མགྲིན་རྔ་དབྱངས་ཅན་རྒྱུད་མང་ལས། །སྙན་པར་སྒྲོགས་པ་རབ་དཀར་ངང་པའི་རྒྱལ། །ངག་གི་དབང་ཕྱུག་ཞབས༴ དྲི་མེད་རིན་ཆེན་གསེར་གྱི་ཅོད་པན་བཞིན། །མ་ལུས་འགྲོ་བའི་གཙུག་ན་ལེགས་འགྱིང་པ། །ངེས་དོན་ཟིལ་དངར་རྒྱས་པའི་དཔལ་ཡོན་ཅན། །པདྨ་དཀར་པོའི་ཞབས༴ ཟབ་དོན་འཆད་ལ་མི་འཇིགས་སྤོབས་པ་ཐོབ། །རང་དོན་ས་མཆོག་བརྙེས་ལས་གཞན་ཕན་དྲིས། །ཕྱོགས་བཅུར་ཁྱབ་དང་འཁོར་བའི་གདུང་སེལ་མཁན། །རྗེ་བཙུན་ངག་དབང་བཟང་པོར༴ བཀའ་ཕྱག་གདམས་པའི་རྒྱ་མཚོས་ཡིད་ཚིམ་ཞིང་། །ཐོས་པས་རབ་དགའི་གསུང་ངག་ནོར་བུའི་ཕྲེང་། །ལོངས་སྤྱོད་འཁོར་ལོའི་རྒྱན་དུ་རྔོམ་མཁས་པའི། །མི་ཕམ་ཆོས་ཀྱི་རྗེ་ལ༴ ས་ཧོར་རིགས་ལས་པད་དཀར་ཅན་བཞི་པ། །མོས་དགེའི་གླིང་བཞིས་མ་ངོམས་བསོད་ནམས་མཐུས། །སུམ་རྩེན་ལོངས་སྐུའི་ཞིང་ཁམས་དབང་བསྡུས་མཁན། །དཔག་བསམ་ཡོངས་འདུའི་དབང་པོར༴ ཕ་རོལ་ཕྱིན་པའི་མ་མ་ལ་དགྱེས་ཤིང་། །ཀུན་རྟོག་ཁྲུང་ཁྲུང་གསོད་པའི་མཐུ་བརྙེས་ཀྱང་། །རྡོ་རྗེ་གསུམ་གྱི་གདོང་དྲུག་སྒྱུ་རྩལ་ཅན། །གཞོན་ནུ་ཀུན་དགའི་མཚན་དེར༴ ལྷན་ཅིག་སྐྱེས་པའི་ཟླ་ཚེས་གཙུག་ནས་མཛེས། །ལོག་རྟོག་ཡིད་སྲུབ་ཡེ་ཤེས་ཞུགས་ཀྱིས་བསྲེག །བསླབ་གསུམ་དག་པའི་ཁྱུ་མཆོག་རྒྱལ་མཚན་ཅན། །ཆོས་ཀྱི་དབང་ཕྱུག་ཞབས་ལ༴ བསྟན་འགྲོ་ཐིག་ལེའི་མཆོག་མ་ལ་དགྱེས་པས། །ཚད་མེད་རྣམ་པ་བཞི་ཡི་ཞལ་སྒོ་ལས། །རྒྱུད་སྡེའི་རིག་བྱེད་ཅི་ཡང་འཆད་མཁས་པའི། །མེས་པོ་དགེ་ལེགས་བཞད་པར༴ ཡོངས་རྫོགས་ཐུབ་བསྟན་སུམ་བརྩེན་རྒྱལ་པའི་སླད། །བཤད་སྒྲུབ་འཇུག་པ་བཅུ་ཡི་རོལ་རྩེད་ཀྱིས། །མི་མཐུན་ལྷ་མིན་དཔུང་རྣམས་མཐར་མཛད་པའི། །ཉེ་དབང་ཐུགས་ཀྱི་རྡོ་རྗེར༴ ངེས་དོན་རྣམ་རྒྱལ་ཁང་བཟང་ལ་འགྱིང་ཞིང་། །གདུལ་བྱ་བཻཌཱུའི་ས་གཞི་དག་པའི་ངོགས། །གང་འདུལ་བཀོད་པའི་རོལ་མོ་འཆར་བཟོད་པ། །འཇམ་མགོན་དགྱེས་པའི་དབང་པོར༴ གཟུང་འཛིན་ཡོན་པོའི་གདེང་ཅན་ཇི་སྙེད་པ། །དབྱིངས་སུ་ཟ་བས་མ་ངོམས་ཐབས་ཤེས་ཀྱི། །གསེར་བཟང་འདབ་མས་ནམ་མཁའི་རྡོ་རྗེའི་གྲོང་། །བགྲོད་ནུས་བདེ་ཆེན་རྡོ་རྗེར༴ རྒྱལ་བ་ཉིད་ཀྱང་རྒྱལ་སྲས་ཚུལ་འཛིན་ཅིང་། །གཞོན་ནུ་ཟུར་ཕུད་ལྔ་པའི་གསང་གསུམ་གང་། །ངུར་སྨྲིག་གར་གྱི་རྫུ་བག་ལ་བརྟེན་པ། །འཇམ་དཔལ་དཔའ་བོའི་ཞབས༴ ཐུགས་རྗེའི་བསིལ་ཟེར་ག་པུར་འཐུལ་བའི་གཟིས། །ལྔ་བདོའི་ཚ་གདུང་མ་ལུས་ཀུན་བཅིལ་ནས། །རྣམ་དཀར་ཀུན་དའི་གེ་སར་བཞད་པའི་གཉེན། །ཆོས་ཀྱི་སྣང་བའི་ཞབས༴ མཁས་བཙུན་བཟང་པོའི་རིན་ཆེན་འབྱུང་གནས་སུ། །རྨད་བྱུང་ཐུགས་བསྐྱེད་རི་དབང་མངོན་མཐོ་ཞིང་། །གསང་ཆེན་སྙིང་པོའི་བང་རིམ་ལྷུན་ཆགས་པ། །ཡེ་ཤེས་གྲུབ་པའི་ཞབས༴ ཡིད་སྐྱོབ་བསམ་འཕེལ་ནོར་བུའི་བ་གམ་མཛོད། །ཕྱེ་ལས་ཟབ་རྒྱས་འདོད་དགུའི་གཏེར་གྲོལ་བ། །ཐར་འདོད་དབུལ་བ་སེལ་བའི་མཆོག་སྦྱིན་མཁན། །མི་འགྱུར་དབང་གི་རྒྱལ་པོར༴ རྒྱུད་རྒྱལ་པདྨོའི་འདབ་བརྒྱ་རྒོད་པའི་སླད། །རླབས་ཆེན་ཐུགས་བསྐྱེད་རྟ་བདུན་གྱིས་དྲངས་ཏེ། །ཕན་དང་བདེ་བའི་འོད་སྟོང་འགྱེད་མཛད་པའི། །ཆོས་ཀྱི་ཉིན་བྱེད་ཞབས༴ ལྷན་སྐྱེས་གངྒཱའི་དབུས་སུ་གྲོལ་ཐོབ་ལས། །སྐུ་བཞིའི་སྐྱིལ་ཀྲུང་གིས་མནན་སྲིད་པའི་མཚོར། །ཉོན་མོངས་ཀླུ་བྲལ་དགྲ་བཅོམ་ཐར་པའི་གྲོང་། །འགྱེད་མཁས་རྩ་བའི་བླ་མར༴ དབང་བཞིའི་ཡུལ་སར་རིམ་གཉིས་སྒྱུ་རྩལ་གྱིས། །རྣམ་ཀུན་སྟོང་ཉིད་མཛེས་མར་རྩེ་དགའི་དཔྱིད། །འོད་གསལ་མཉམ་པར་སྦྱོར་བའི་ཐབས་ཆེན་གྱིས། །སྐུ་ཡི་རྡོ་རྗེ་ཚེ་འདིར་འགྲུབ་པར་ཤོག །སྲིད་ཞི་ཉི་ཟླའི་རྒྱུ་བ་གཉིས་བཅོམ་ནས། །སྲོག་རྩོལ་རིགས་དྲུག་རྩེ་མོར་ཟིན་པའི་མཐུས། །འགྲོ་འོང་མི་གཞིག་སྒྲ་ཀུན་ངོར་སོན་པའི། །གསུང་གི་རྡོ་རྗེ་ཚེ་འདིར་འགྲུབ་པར་ཤོག །དཔྱིད་ཀྱི་ཐིག་ལེའི་དགའ་སྟོན་མི་ཟད་པའི། །སྒྲ་གཅན་ཁྱིམ་དུ་དགའ་བའི་ཆ་ཤས་ནི། །བཅུ་དྲུག་རབ་རྫོགས་བཅུ་གཉིས་བདེན་དོན་སའི། །ཐུགས་ཀྱི་རྡོ་རྗེ་ཚེ་འདིར་འགྲུབ་པར་ཤོག །